
לכבוד,
גב' רבקה אהרוני
הממונה על חופש המידע
רשות האכיפה והגבייה

ג.נ., 

הנדון:  בקשה לקבל מידע ומסמכים בהתאם לחוק חופש המידע, התשנ"ח-1998

בשם הקליניקה לייצוג אוכלוסיות בפריפריה באוניברסיטה העברית (להלן: "הקליניקה") הרינו לפנות אליך כדלקמן:
1. בפקולטה למשפטים באוניברסיטה העברית בירושלים פועלת מטעם המרכז לחינוך משפטי קליני, הקליניקה לייצוג אוכלוסיות בפריפריה, אשר מעניקה סיוע משפטי לאוכלוסיות מוחלשות המתגוררות בפריפריה של העיר ירושלים, ומקדמת פרויקטים במגוון תחומים הנוגעים לקידום ומיצוי זכויות חברתיות וכלכליות בקרב אוכלוסיות מוחלשות.
1. במסגרת הלימודים, הקליניקה עוסקת באופן אינטנסיבי בסוגיות הנוגעות לרשות האכיפה והגבייה (להלן: "הרשות"), ובפרט בהנגשת אתר הוצאה לפועל (מערכת כלים שלובים) (להלן: "האתר") לציבור. בהתאם לכך, נבקש לקבל לידינו תשובות ומסמכים הנוגעים לאתר הוצאה לפועל, כמפורט להלן: 
1. מסמך המפרט את סוגי השירותים והפעולות אותם יכולים חייבים לבצע דרך האתר.
1. מספר הפעולות שבוצעו בפועל ע''י חייבים  דרך האתר בשנים 2018 ו-2019. 
1. רשימה של הבקשות שניתן להגיש דרך אתר. למשל, האם חייב יכול להגיש באמצעותו בקשה לסגירת תיק או לחלופין לערער על החלטת רשם. 
1. מספר החייבים שהונפקו להם שם משתמש וסיסמה לאתר בפועל.  
1. האם האתר מונגש בשפות נוספות מלבד השפה העברית? אם לא, האם יש כוונה להנגיש את האתר לשפות נוספות?
1. האם ובאלו דרכים משווק אגף האכיפה והגבייה את אתר הוצאה לפועל ומיידע את הציבור אודות קיומו?
1. אלו בקשות ניתן להגיש תחת הלשונית המופיעה באתר: "בקשה כללית"?
1. מהן הבקשות המאלצות את החייבים להתייצב בלשכת ההוצאה לפועל לטובת הגשתן?
1. האם מאז הקמת האתר ניכרת ירידה בפניות ללשכות ההוצאה לפועל בשנים 2018-2019?

1. פנייתנו זו הינה בהתאם למתווה הקבוע בחוק חופש המידע, התשנ"ח-1998 (להלן: "החוק") ובתקנות מכוחו.
1. יצוין כי מכיוון שמדובר בבקשת מידע הן לצורך מחקר אקדמי, והן לצורך בחינת הפעולות לקידום מטרה ציבורית, הבקשה פטורה מאגרה בהתאם לסעיף 6(ב) לתקנות חופש המידע (אגרות) (תיקון), התשע"ד-2014.
1. על כן, נבקש לקבל את התייחסותך לגבי המצאת המידע המבוקש תוך 30 יום, וזאת בהתאם למצוות סעיף 7(ב) לחוק.
1. לטיפולך ולתגובתך המהירה, נודה.

נערך בסיוע בר פרץ ונעמי גרשון מהקליניקה לייצוג אוכלוסיות בפריפריה מהפקולטה למשפטים באוניברסיטה העברית בירושלים.




המרכז לחינוך משפטי קליני לזכויות אדם ולאחריות חברתית, האוניברסיטה העברית, הר צופים ירושלים

